
	COMISIA PENTRU MUNCĂ ŞI PROTECŢIE SOCIALĂ


	Bucureşti,
	7 mai 2015

	Nr.
	4c-7/366


RAPORT

asupra proiectului de Lege pentru modificarea art.24 din Legea dialogului social nr.62/2011
(PLx 521/2013)
şi a proiectului de Lege pentru modificarea şi completarea Legii dialogului social nr.62/2011
(PLx 460/2013 )
În conformitate cu prevederile art.95 din Regulamentul Camerei Deputaţilor, Comisia pentru muncă şi protecţie socială a fost sesizată, cu dezbaterea pe fond, în procedură obişnuită, a proiectului de Lege pentru modificarea art.24 din Legea dialogului social nr.62/2011 (PLx 521/2013) şi a proiectului de Lege pentru modificarea şi completarea  Legii dialogului social nr.62/2011 (PLx 460/2013), trimise comisiei cu adresele nr.PLx 521/2013 din 27 noiembrie 2013, respectiv nr.PLx 460/2013 din 11 noiembrie 2013. 

La întocmirea prezentului raport, în conformitate cu prevederilor art.68 alin.(1) din Regulamentul Camerei Deputaţilor, Comisia a avut în vedere:

· avizele favorabile ale Consiliului Legislativ (495/04.06.2013 şi 658/02.07.2013)

· avizele favorabile ale Consiliului Economic şi Social (1584/23.05.2013 şi 1968/21.06.2013)

· avizele favorabile ale Comisiei juridice, de disciplină şi imunităţi (4c-11/1400/16.12.2013 şi 4c-11/1282/09.12.2013)

· avizele favorabile ale Comisiei pentru egalitate de şanse pentru femei şi bărbaţi (37/495/11.12.2013 şi 37/437/19.11.2013)

· punctele de vedere ale Guvernului (2001/28.10.2013 şi 1816/04.10.2013).


Propunerile legislative au ca obiect de reglementare modificarea şi completarea unor dispoziţii ale Legiii dialogului social nr.62/2011, republicată, cu modificările ulterioare, în sensul:

· introducerii unei noi reglementări  prin care angajatorii să reţină şi să vireze cotizaţia de sindicat pe statele lunare de plată la cererea organizaţiilor sindicale şi cu acordul membrilor acesteia. 
· modificării pragului de reprezentativitate pentru sindicate, astfel încât unui  sindicat pentru a avea dreptul de a participa la negocierea colectivă la nivel de unitate, trebuie să reprezinte 35% din salariaţii unităţii

· stabilirii la nivelul autorităţilor/instituţiilor publice care au în subordine sau în coordonare alte persoane juridice care angajează forţă de muncă, sau care se află în coordonarea/subcoordonarea autorităţii publice centrale a  modalităţilor concrete de negociere colectivă a contractelor ce se vor încheia la nivelul acestora. 

Comisia propune Plenului Camerei Deputaţilor adoptarea proiectului  de lege pentru modificarea şi completarea  Legii dialogului social nr.62/2011 (PLx 460/2013) deoarece se impune:

· reglementarea relaţiilor sociale dintre angajatori şi angajaţi prin extinderea negocierilor colective şi la nivelul autorităţilor/instituţiilor publice;

· participarea la negocierea colectivă a oricărui sindicat care reprezintă 35% din salariaţii unităţii;

· reglementarea reţinerii cotizaţiei de către angajator, la sursă, la solicitarea sindicatului dar numai cu aprobarea membrilor acestuia.

Comisia propune Plenului Camerei Deputaţilor respingerea proiectului de lege de modificare a art.24 din Legea dialogului social nr.62/2011 (PLx 521/2013) întrucât prevederile sale au fost preluate ca amendamente admise în raportul comisiei asupra proiectului de Lege pentru modificarea şi completarea Legii dialogului social nr.62/2011 (Plx 460/2013).
Cele două proiecte fac parte din categoria legilor organice, conform prevederilor art.73 alin.(3) din Constituţia României, republicată.

În conformitate cu prevederile art.55 din Regulamentul Camerei Deputaţilor, republicat, la dezbaterile care au avut loc în şedinţa comisiei din 28 aprilie 2015 a participat doamna Alexandra Patricia Braica, Secretar de Stat în cadrul Ministerului Muncii, Familiei, Protecţiei Sociale şi Persoanelor Vârstnice.
La lucrările comisiei au fost prezenţi 23 deputaţi, din totalul de 24 membri ai comisiei.

Respingerea proiectului de lege cu nr.PLx 521/2013 a fost aprobată cu unanimitate de voturi, iar adoptarea proiectului de lege cu nr.PLx 460/2013 a fost aprobată cu majoritate de voturi (4 abţineri). 

Ambele proiecte au fost adoptate de Senat în şedinţele din 6 noiembrie 2013, respectiv 18 noiembrie 2013.
Pentru ambele proiecte, Camera Deputaţilor este cameră decizională, potrivit prevederilor art.75 din Constituţia României şi ale art.92 din Regulamentul Camerei Deputaţilor. 

În urma finalizării dezbaterilor, membrii comisiei propun Plenului Camerei Deputaţilor adoptarea cu amendamente a proiectului de lege cu nr. PLx 460/2013, redate în anexa care face parte integrantă din prezentul raport.


PREŞEDINTE,







SECRETAR,



Adrian Solomon







Mihăiţă Găină

Întocmit,

Expert parlamentar Adriana Breazu

Anexa

Amendamente admise:

În urma finalizării dezbaterilor, următoarele amendamente au fost admise:

	Nr. crt.
	Text 

act normativ de bază

(Legea nr.62/2011)
	Text

adoptat de Senat
	 Text propus de comisie

(autor amendament)
	Motivare

	1. 
	__
	Titlul legii 

Lege pentru modificarea şi completarea Legii dialogului social nr.62/2011


	Nemodificat 
	

	2. 
	__
	Articol unic. - Legea dialogului social nr.62/2011, republicată în Monitorul Oficial al României, Partea I, nr.625 din 31 august 2012, cu modificările şi completările ulterioare, se modifică şi se completează după cum urmează:


	Devine art.I nemodificat 


	Pentru respectarea normelor de tehnică legislativă având în vedere modificările propuse prin prezentul raport.

	3. 
	Art.1, litera r)

Art.1. - În înţelesul prezentei legi, termenii şi expresiile de mai jos au următoarele semnificaţii:

r) sectoare de activitate - sectoarele economiei naţionale care grupează domenii de activitate definite conform codului CAEN. Sectoarele de activitate se stabilesc prin hotărâre a Guvernului după consultarea partenerilor sociali;


	__
	1. La articolul 1, litera r) se modifică şi va avea următorul cuprins:

“r) sectoare de activitate - sectoarele economiei naţionale care se stabilesc de către Consiliul Naţional Tripartit şi se aprobă prin hotărâre a Guvernului;”

Autori: deputaţi Aurelia Cristea, Cristina Nichita, Florin Iordache şi Adrian Solomon


	Pentru respectarea normelor de tehnică legislativă.

Crearea cadrului legal pentru stabilirea sectoarelor de activitate de către CNT.

	4. 
	Art.24. - Cotizaţia plătită de membrii de sindicat este deductibilă în cuantum de maximum 1% din venitul brut realizat, potrivit prevederilor Codului fiscal.


	__
	2. Articolul 24 se modifică şi va avea următorul cuprins:

“Art.24. – (1) La cererea organizaţiilor sindicale şi cu acordul membrilor acestora, angajatorii vor reţine şi vor vira sindicatului cotizaţia de sindicat pe statele lunare de plată.

(2) Cotizaţia plătită de membrii de sindicat este deductibilă în cuantum de maximum 1% din venitul brut realizat, potrivit prevederilor Codului fiscal.”

Autori: deputaţi Aurelia Cristea, Cristina Nichita, Florin Iordache şi Adrian Solomon


	Preluat din Plx 521/2013, care s-a respins.

Pentru a se corela cu Codul fiscal, prin care cotizaţia sindicală trebuie dedusă înainte de stabilirea impozitului pe venit al salariatului.

	5. 
	Art.41, alineat nou
	__
	3. La articolul 41, după alineatul (4) se introduce un nou alineat, alineatul (5), cu următorul cuprins:

“(5) Un sindicat poate fi afiliat, la nivel naţional, la o singură federaţie sindicală. De asemenea, o federaţie sindicală poate fi afiliată, la nivel naţional, unei singure confederaţii sindicale.

Autori: deputaţi Aurelia Cristea, Cristina Nichita, Florin Iordache şi Adrian Solomon


	Limitarea sindicatelor să se afilieze la mai multe federaţii, astfel numărul afiliaţilor la fiecare federaţie nu se mai dublează.

	6. 
	Art.55, alineat nou
	__
	4. La articolul 55, după alineatul (4) se introduce un nou alineat, alineatul (5), cu următorul cuprins:

 (5) Un angajator poate fi afiliat, la nivel naţional, la o singură federaţie patronală. De asemenea, o federaţie patronală poate fi afiliată, la nivel naţional, la o singură confederaţie patronală de rang superior.

Autori: deputaţi Aurelia Cristea, Cristina Nichita, Florin Iordache şi Adrian Solomon

	Pentru respectarea normelor de tehnică legislativă.

Limitarea patronatelor să se afilieze la mai multe federaţii, astfel numărul afiliaţilor la fiecare federaţie nu se mai dublează.

	7. 
	Art.78. - Principale atribuţii ale Consiliului Naţional Tripartit sunt:

__
	
	5. La articolul 78, după litera f) se introduce o nouă literă, litera f1), cu următorul cuprins:

“f1) stabileşte sectoarele de activitate, care se aprobă prin hotărâre a Guvernului;”

Autori: deputaţi Aurelia Cristea, Cristina Nichita, Florin Iordache şi Adrian Solomon 


	Corelare cu modificările aduse la art.1.

	8. 
	Art. 134. - Părţile contractului colectiv de muncă sunt angajatorii şi angajaţii, reprezentaţi la negocieri după cum urmează: 

A.din partea angajatorilor:

a) la nivel de unitate, de către organul de conducere al acesteia, stabilit prin lege, statut ori regulament de funcţionare, după caz;

b) la nivel de grup de unităţi, de către angajatori care au acelaşi obiect principal de activitate, conform codului CAEN, constituiţi voluntar sau conform legii;

__

c) la nivel de sector de activitate, de către organizaţiile patronale legal constituite şi reprezentative potrivit prezentei legi;

B. din partea angajaţilor:

a) la nivel de unitate, de către sindicatul legal constituit şi reprezentativ potrivit prezentei legi sau de către reprezentanţii angajaţilor, după caz;

b) la nivelul grupurilor de unităţi, de către organizaţiile sindicale legal constituite şi reprezentative la nivelul unităţilor membre ale grupului;
c) la nivel de sector de activitate, de către organizaţiile sindicale legal constituite şi reprezentative potrivit prezentei legi.

	1. Articolul 134 va avea următorul cuprins:

„Art.134.- Părţile contractului colectiv de muncă sunt angajatorul sau organizaţiile patronale şi angajaţii, prin organizaţiile sindicale, reprezentaţi după cum urmează: 
1. Angajatorul sau organizaţiile patronale:

a) la nivel de unitate, de către organul de conducere al acesteia, stabilit prin lege, statut ori regulament de funcţionare, după caz;

b) la nivel de sector de activitate şi grup de unităţi, de către organizaţiile patronale legal constituite şi reprezentative potrivit legii;

c) la nivelul instituţiei bugetare şi al autorităţilor şi instituţiilor publice care au în subordine sau în coordonare alte persoane juridice care angajează forţă de muncă, de către conducătorul instituţiei, respectiv de conducătorii autorităţilor şi instituţiilor publice, după caz, ori de către locţiitorii de drept ai acestora;

d) la nivel de sector de activitate bugetar, de către reprezentantul legal al autorităţii publice centrale competente.

2. Angajaţii:

a) la nivel de unitate, de către sindicatele legal constituite şi reprezentative. In cazul în care sindicatul nu este reprezentativ, reprezentarea se face de către federaţia la care este afiliat sindicatul, dacă federaţia este reprezentativă la nivelul sectorului din care face parte unitatea; acolo unde nu sunt constituite sindicate, de către reprezentanţii aleşi ai angajaţilor;

b) la nivelul grupurilor de unităţi şi al sectoarelor de activitate, de către organizaţiile sindicale legal constituite şi reprezentative potrivit legii;

c) la nivelul instituţiilor bugetare şi al autorităţilor şi instituţiilor publice care au în subordine sau în coordonare alte persoane juridice care angajează forţă de muncă, de către organizaţiile sindicale reprezentative potrivit legii.”


	6. Articolul 134 va avea următorul cuprins:

„Art.134.- Părţile contractului colectiv de muncă sunt angajatorul sau organizaţia patronală şi angajaţii, prin organizaţiile sindicale, reprezentaţi după cum urmează:”
pct.1 şi 2 – nemodificate

Autori: deputaţi Aurelia Cristea, Cristina Nichita, Florin Iordache şi Adrian Solomon 


	Pentru respectarea normelor de tehnică legislativă.
Corectitudinea formulării, întrucât angajatorul poate face parte dintr-o singură organizaţie patronală.

	9. 
	Art.137. - În sectorul bugetar, părţile contractului colectiv de muncă sunt angajatorii şi angajaţii, reprezentaţi după cum urmează:

A.din partea angajatorilor:

a) la nivel de unitate, de către conducătorul instituţiei bugetare sau de către persoana mandatată în acest scop;

b) la nivel de grup de unităţi, de către reprezentantul legal al ordonatorilor principali de credite;

c) la nivel de sector de activitate, de către reprezentantul legal al autorităţii publice centrale competente;

B.din partea angajaţilor, la nivel de unitate, grup de unităţi sau sector de activitate, de organizaţiile sindicale legal constituite şi reprezentative conform prevederilor prezentei legi, în caz contrar aplicându-se prevederile art. 135.


	2. Articolul 137 se abrogă.
	Devine punct 7 nemodificat.
	Pentru respectarea normelor de tehnică legislativă.

	10. 
	__
	3. După articolul 138 se introduce un nou articol, art.1381, cu următorul cuprins:

„Art.1381.- (1) Contractele colective de muncă se negociază şi la nivelul regiilor autonome, companiilor naţionale, asimilate grupurilor de unităţi, precum şi la nivelul autorităţilor şi instituţiilor publice care au în subordine sau în coordonare alte persoane juridice care angajează forţă de muncă. în cazul autorităţilor şi instituţiilor publice care au în subordine sau în coordonare alte persoane juridice care angajează forţă de muncă, contractul colectiv se încheie între conducătorul autorităţii sau instituţiei publice şi sindicatele legal constituite şi reprezentative, potrivit legii.

(2) În contractele colective de muncă încheiate la nivel de sector de activitate, pentru personalul din sectorul bugetar, părţile vor stabili expres modalităţile de negociere a contractelor colective de muncă la nivelul autorităţilor şi instituţiilor care au în subordine sau în coordonare alte persoane juridice care angajează forţă de muncă, autorităţi/instituţii aflate în coordonarea sau în subordonarea autorităţii publice centrale.”

	Devine punct 8 nemodificat.
	Pentru respectarea normelor de tehnică legislativă.

	11. 
	__
	__
	Art.II – Legea dialogului social nr.62/2011, republicată în Monitorul Oficial al României, Partea I, nr.625 din 31 august 2012, cu modificările şi completările ulterioare, precum şi cu modificările şi completările aduse prin prezenta lege, se va republica în Monitorul Oficial al României, Partea I, dându-se textelor o nouă numerotare.

Autori: deputaţi Aurelia Cristea, Cristina Nichita, Florin Iordache şi Adrian Solomon

	Prevedere necesară, având în vedere modificările aduse actului normativ de bază.

